VYAKUSAZGIRAPO
Kasi Mikayeli, Uyo Ni Mungelo Mulara, Ni Njani?
CILENGIWA cauzimu ico zina lake ni Mikayeli cikuzunulika kanandi yayi mu Baibolo. Kweni para cazunulika, ndikuti cikucita cinthu cinyake. Mu buku la Daniel, Mikayeli wakulimbana na ŵangelo ŵaheni; mu kalata ya Yuda wakususkana na Satana; ndipo mu buku la Civumbuzi, wakurwa nkhondo kwimikana na Dyabulosi na viŵanda vyake. Kweniso wakuvikilira muwuso wa Yehova mwakwimikana na ŵalwani ŵa Ciuta. Ici cikulongora kuti Mikayeli wakucita vinthu mwakuyana na ng’anamuro la zina lake, ilo likung’anamura kuti, “Ni Njani Uyo Wakuyana na Ciuta?” Kweni, kasi Mikayeli ni njani?
Nyengo zinyake ŵanthu ŵakumanyikwa na mazina ghanandi. Mwaciyelezgero, Yakobe wakumanyikwaso na zina lakuti Israyeli, ndipo mpositole Petrosi, wakumanyikwa na zina lakuti Simone. (Genesis 49:1, 2; Mateyu 10:2) Mwakuyana waka, Baibolo likulongosora kuti Mikayeli ni zina linyake la Yesu Khristu. Yesu wakamba kumanyikwa na zina ili pambere wandize pa caru capasi kweniso wati wakwera kucanya. Tiyeni tidumbiskane vifukwa vya m’Malemba ivyo tikuyowoyera kuti Mikayeli ni Yesu Khristu.
Mungelo mulara. Mazgu gha Ciuta ghakuyowoya za Mikayeli “mungelo mulara.” (Yuda 9) Fundo iyi yikulongora kuti pali mungelo mulara yumoza pera. Mu Baibolo, lizgu lakuti “mungelo mulara” likulembeka mu nthowa iyo yikulongora kuti njumoza pera, mbanandi yayi. Ndipo Yesu ndiyo wali kupika udindo uwo ukulongora kuti ni mungelo mulara. Pakuyowoya za Fumu Yesu Khristu, uyo wakawuka ku ŵakufwa, lemba la 1 Ŵatesalonika 4:16, likuti: “Fumu yeneco yiti yikhenge kucanya, na nchemerezgo, na mazgu gha mungelo mulara.” Antheura mazgu gha Yesu ghakuyowoyeka kuti nga mungelo mulara. Lemba ili likulongora kuti Yesu ni Mikayeli, mungelo mulara.
Mulongozgi wa ŵasilikari. Baibolo likuyowoya kuti “Mikayeli na ŵangelo ŵake ŵakarwanga na cinjoka…pamoza na ŵangelo ŵake.” (Civumbuzi 12:7) Lemba ili likulongora kuti Mikayeli ni Mulongozgi wa ŵangelo ŵakugomezgeka. Buku la Civumbuzi likulongosora Yesu kuŵa Mulongozgi wa ŵasilikari ŵakugomezgeka. Ŵasilikari aŵa ni ŵangelo. (Civumbuzi 19:14-16) Kweniso mpositole Paulosi wakayowoya za “Fumu Yesu” na ‘ŵangelo ŵake ŵankhongono.’ (2 Ŵatesalonika 1:7; Mateyu 16:27; 24:31; 1 Petros 3:22) Baibolo likulongosora za Mikayeli na “ŵangelo ŵake” kweniso Yesu na “ŵangelo ŵake.” (Mateyu 13:41) Pakuti palije apo Baibolo likuyowoyapo kuti kucanya kuli magulu ghaŵiri gha ŵangelo ŵakugomezgeka, gulu linyake lakulongozgeka na Mikayeli ndipo linyake na Yesu, mbwenu nchakwenelera kuyowoya kuti Mikayeli ni munthu munyakeso yayi, kweni ni Yesu Khristu ndipo wakucita mulimo wake wakucanya.*
* Fundo zinyake izo zikulongosora kuti Mikayeli ni Mwana wa Ciuta, zikusangika mu buku la Kukambitsirana za m’Malemba peji 432-433 na Insight on the Scriptures, Buku 2, peji 393-394, ghakupharazgika na Ŵakaboni ŵa Yehova.
tum_Latn tum_Latn tum_Latn tum_Latn tum_Latn tum_Latn tum_Latn